**Milan Jaff** (s. 2000) on irakilaissyntyinen Suomessa asuva rikollinen, rap-artisti ja sosiaalisen median vaikuttaja. Milan johtaa helsinkiläistä Kurdish Mafia- tai "47"-katujengiä, jonka toiminta on järjestäytynyttä rikollisuutta. Kesäkuussa 2022 Jaffin Instagram-tilillä on yli 91 000 seuraajaa ja YouTube-kanavalla yli 7 500 tilaajaa ja yli kaksi miljoonaa näyttökertaa.

Jaff on aktiivisesti tuonut esiin gangsta-tyylistä elämäntapaansa sosiaalisessa mediassa. Hänen rap-kappaleidensa sanoituksissa korostetaan omaa jengiä ja jengielämää, rikollisuutta, väkivaltaa, huumeita sekä viranomais- ja yhteiskuntavastaisuutta. Helmikuussa 2022 Helsingin poliisi kertoi Jaffin toimivan helsinkiläisen maahanmuuttajataustaisen katujengin johtohahmona.

Toukokuussa 2022 Jaff sai kymmenen vuoden vankeustuomion pahoinpitelystä, tapon yrityksestä, ampuma-aserikoksesta, oikeudenkäytössä kuultavan uhkaamisesta, törkeästä ryöstöstä, törkeästä vapaudenriistosta, huumausainerikoksesta sekä törkeän henkeen tai terveyteen kohdistuvan rikoksen valmistelusta. Lisäksi Jaffia epäillään muista rikoksista, muun muassa raiskauksesta, törkeästä lapsenraiskauksesta ja murhan yrityksestä. Jaff on saanut tuomiot näpistyksestä, lukuisista pahoinpitelyistä, törkeästä pahoinpitelystä, ryöstöstä, kotirauhan rikkomisesta, varkaudesta, vahingonteosta ja vaarallisen esineen hallussapidosta.

Toiminta ja rikostuomiot
------------------------

Jaff on julkaissut sosiaalisessa mediassa useita videoita, joista on aloitettu rikostutkinta. Eräässä Instagramiin striimaamassaan videossa Jaff pahoinpitelee yhdysvaltalaiseksi rap-artisti Lil Moseyksi luulemansa miehen Helsingissä, mistä hänet tuomittiin ehdolliseen vankeusrangaistukseen.

*Seiskan* tietojen mukaan vuonna 2020 Jaff sai Helsingin käräjäoikeudessa tuomion vahingonteosta, sillä hän oli kaatanut Helsingin metrossa päälleen kaksi purkillista maitoa ja levittänyt sitä ympäri vaunua liukumalla vatsallaan edestakaisin metrovaunun lattiaa pitkin. Samana vuonna hän sai tuomion varkaudesta, sillä hän oli varastanut Stockmannin tavaratalosta Moncler-merkkisen takin ja julkaissut teosta sosiaalisessa mediassa suoran videolähetyksen.

Kurdish Mafia -jengin jäsenet pidätettiin syksyllä 2021, kun jengi suunnitteli aseellista hyökkäystä toisen jengin musiikkitapahtumaan ravintola Kaivohuoneelle Helsingissä.

Tammikuussa 2022 Jaff pahoinpideltiin vankilassa. Epäilty tekijä on yhteyksissä Mantaqa-jengiin.
Jaff ei kyennyt saapumaan huhtikuun 2022 lopulla oikeuteen vankilasta terveyssyistä.

Helmikuussa 2022 Jaff oli vastaajana Kymenlaakson käräjäoikeudessa Kotkassa. Hänen syytettiin pahoinpidelleen nuoren miehen Kotkan Hirssaaressa sijaitsevan talon pihalla toukokuussa 2020. Taustalla oli kotibileissä syntynyt riita. Jaff oli lyönyt ja potkinut uhria päähän useita kertoja ja jatkanut pahoinpitelyä uhrin maatessa maassa puolustuskyvyttömänä. Käräjäoikeus katsoi tekotavan olleen erityisen raaka, sillä lyönnit ja potkut olivat voimakkaita. Kymenlaakson käräjäoikeus tuomitsi hänet maaliskuussa 2022 yhden vuoden ja kahden kuukauden mittaiseen ehdottomaan vankeusrangaistukseen. Tuomio annettiin törkeästä pahoinpitelystä. Käräjäoikeuden mukaan väkivalta oli molemminpuolista, joten myös uhri tuomittiin 180 euron sakkorangaistukseen. Tuomio ei ole vielä lainvoimainen.
Jaff valitti tuomiosta. Itä-Suomen hovioikeus ei juurikaan muuttanut tuomiota, vaan vahvisti 5. heinäkuuta vuoden ja kahden kuukauden ehdottoman vankeusrangaistuksen törkeästä pahoinpitelystä, mutta alensi uhrille maksettavia korvauksia 2000 eurosta 1200 euroon.

Maaliskuussa 2022 käsiteltiin tapausta, jossa Jaff ja rap-artisti Cavallini (oik. Mohamud Yahue Mahdi) olivat sunnuntaina 5. syyskuuta 2021 kello 0.22 tulittaneet espoolaista omakotitaloa, syyttäjän mukaan tavoitteenaan tappaa leppävaaralaisen L-City-katujengin jäseniä.
Airbnb-palvelun kautta vuokratussa talossa oli käynnissä luvattomat juhlat ja sisällä noin 40 vierasta. Jaff ja rikoskumppani olivat saapuneet paikalle 11 muun henkilön kanssa. Tuntemattomaksi jäänyt henkilö toi tekopaikalle aseet ja vei ne myöhemmin pois. Muut jengiläiset olivat jääneet odottamaan autoihin kun Jaff oli apurinsa kanssa ampunut talon ikkunoihin kymmenisen laukausta. Suuri osa .22-kaliiberisista luodeista pysähtyi talon kolminkertaisiin lämpöikkunoihin.
Jengit olivat tehneet toisiaan käsitteleviä videoita, joissa "dissattiin" toista jengiä. Vihanpito on syyttäjän mukaan alkanut L-Cityn jäsenen tekemästä puukotuksesta alkuvuodesta 2021.

31. maaliskuuta 2022 Jaff vangittiin Itä-Uudenmaan käräjäoikeudessa todennäköisin syin murhan yrityksestä epäiltynä. Taustalla on jengien yhteenotto elokuussa 2021, jolloin kaksi katujengiä tulittivat toisiaan tuliaseilla Vantaalla. Yksi henkilö loukkaantui vakavasti ja toinen lievästi. Tapauksesta on aiemmin vangittu vuonna 1997 ja 1998 syntyneet miehet ja yksi vuonna 1999 syntynyt henkilö pidätetty.

Huhtikuussa 2022 Jaff tuomittiin Pirkanmaan käräjäoikeudessa Tampereella tammikuussa 2020 tehdystä näpistyksestä ja pahoinpitelystä 60 päivää ehdollista vankeutta. Oikeuden mukaan Jaff oli potkinut maahan kaatunutta uhria päähän. Jaff määrättiin maksamaan uhrille kivusta, särystä ja muusta tilapäisestä haitasta 200 euroa, sekä maksamaan uhrin 2 900 euron oikeudenkäyntikulut. Tilanteen jälkeen uhrin lompakko oli kadonnut, ja hän oli nähnyt Jaffin esittelevän sitä seuraavana päivänä sosiaalisen median videolla.

31. toukokuuta 2022 Helsingin käräjäoikeus tuomitsi Jaffin yhteensä kymmenen vuoden vankeusrangaistukseen. Tuomio tuli pahoinpitelystä, tapon yrityksestä, ampuma-aserikoksesta, oikeudenkäytössä kuultavan uhkaamisesta, törkeästä ryöstöstä, törkeästä vapaudenriistosta, huumausainerikoksesta sekä törkeän henkeen tai terveyteen kohdistuvan rikoksen valmistelusta. Syyttäjä vaati Jaffille vähintään kahdeksan vuoden ehdotonta vankeusrangaistusta. Oikeus kovensi tuomioita, koska rikokset oli tehty osana järjestäytynyttä rikollisryhmää. Tuomiota pidensi myös se, että aiemmat ehdolliset vankeusrangaistukset muutettiin ehdottomiksi vankeusrangaistuksiksi.

Jaffin varhaisimmat rikosepäilyt ovat epäilty törkeä lapsenraiskaus huhtikuussa 2019 ja raiskaus elokuussa 2020. Tapauksia käsiteltiin oikeudessa elokuussa 2022. Helsingin käräjäoikeus tuomitsi lautamiesten äänin 2–1 välituomiossaan 21. lokakuuta 2022 Jaffin syylliseksi alaikäisen, 13-vuotiaan tytön törkeään lapsenraiskaukseen ja raiskaukseen. Oikeus ottaa kantaa lopullisiin rikosnimikkeisiin ja rangaistukseen myöhemmin, sillä oikeus määräsi Jaffin ensin mielentilatutkimukseen. Jaff todettiin syyntakeiseksi, ja Helsingin käräjäoikeus tuomitsi hänet toukokuussa 2023 törkeästä lapsenraiskauksesta ja raiskauksesta kahden vuoden ja kahdeksan kuukauden vankeusrangaistukseen.

Uudenvuodenpäivänä 2023 kirvesmurhasta tuomittu Sampo Jousimaa (s. 1994) heitti Jaffin päälle kattilallisen kuumaa vesi-ruokaöljyseosta Riihimäen vankilan keittiössä. Pahoinpitely oli mahdollisesti tilaustyö. Kuuma vesi aiheutti Jaffille palovammoja, jonka jälkeen Jaff kävi Jousimaan kimppuun. Molempia epäillään toistensa pahoinpitelystä.

Marraskuussa 2023 Jaff sai lisää syytteitä. Syytteen mukaan Jaff varasti syksyllä 2021 öljyhamppua kasvattavalta tilalta hamppukasveja. Syytettyjen mukaan kasvit eivät olleet huumaavaa kannabista ja tarkoitetut musiikkivideoiden rekvisiittaan. Hamppufarmille Turun seudulle mentiin yöllä autoilla ja noin tunnissa leikattiin ja pakettiautoon lastattiin yli 200 kiloa hamppukasveja. Jaff oli jo tuolloin poliisin tarkkailussa. Poliisi löysi myös Jaffin asunnosta 8 grammaa amfetamiinia. Jaffin lisäksi syytteet varkaudesta ja huumausainerikoksesta on nostettu kolmea miestä vastaan. Yhden mukana olleen henkilöllisyys jäi selvittämättä.

Yksityiselämä
-------------

Jaff on kotoisin Irakista. Hän on kertonut muuttaneensa Suomeen 16-vuotiaana yksin Irakin Kurdistanista oleskeltuaan ensin ainakin Bulgariassa ja Tanskassa.

Diskografia
-----------

Jaffin musiikki on tyyliltään gangsta rapin alalajia drilliä.

### Musiikkivideot

* "Real Tush" (feat. Slim Mill) (2020)
* "Kurdish Mafia" (2020)
* "Don Dada" (2021)
* "Helsinki City" (2021)

Lähteet
-------

1. 1 2 3 4 5  Mattila, Sanni: Törkeästä lapsen­raiskauksesta syytetyn räppärin vakavat rikosepäilyt paisuvat *Ilta-Sanomat*.  17.1.2022. Viitattu 9.2.2022.
2. 1 2  Mattila, Sanni: Tapon yrityksestä syytettyä katujengijohtaja Milan Jaffia kuultiin käräjillä: Kiistää koko Kurdish Mafian olemassaolon ja riidat vihollisjengi L-Cityn kanssa *Ilta-Sanomat*.  16.3.2022.
3. ↑  Alanne, Joonas: Karkotetaanko Milan Jaff Suomesta? Näin päätökset tehdään *Iltalehti*.  4.6.2022. Viitattu 6.7.2022.
4. ↑  milan.jaffofc *www.instagram.com*. Viitattu 6.7.2022.
5. ↑  Milan Jaff *www.youtube.com*. Viitattu 6.7.2022.
6. ↑  Milan Jaff's YouTube Stats *socialblade.com*. Viitattu 6.7.2022.
7. ↑  Mäkinen, Rami: Helsingin väkivaltaisen katujengin johtohahmo on someräppäri Milan Jaff *Ilta-Sanomat*.  8.2.2022. Viitattu 8.2.2022.
8. ↑  Jengipomo Milan Jaff tuomittiin kymmeneksi vuodeksi vankeuteen – Oikeus: Omien "kunniaa" suojeltiin väkivallalla *hs.fi*.
9. ↑  Helsingin väkivaltaisen katujengin johtohahmo on yli 100 000 seuraajan someräppäri Milan Jaff, joka pahoinpideltiin vankilassa *MTV Uutiset*.  8.2.2022. Viitattu 9.2.2022.
10. 1 2 3  Mäkinen, Sasu: Räppäri Milan Jaffia syytetään rajusta väkivallasta Kotkassa *www.iltalehti.fi*.  8.2.2022.
11. ↑  Kilpeläinen, Kia: Törkeästä lapsenraiskauksesta syytetyllä räppärillä värikäs rikoshistoria: sotki metron maidolla, varasti 1200 euron takin *www.iltalehti.fi*.  31.12.2021.
12. 1 2  Ollas, Monica: Milan Jaffia syytetään törkeästä lapsenraiskauksesta - someräppärillä poikkeuksellinen rikostausta *Seiska.fi*.  27.12.2021.
13. 1 2  Räppäri Milan Jaff tuomittiin pahoinpitelystä: potki uhria päähän Tampereella *Yle Uutiset*.  3.5.2022. Viitattu 3.5.2022.
14. ↑  Kirsi, Katri: Uutta tietoa: Poliisi epäilee katujengiläisiä kahdesta murhan yrityksestä Vantaalla – suosittu espoolaisräppäri vangittiin ammuskelusta epäiltynä *Yle Uutiset*.  25.5.2022. Viitattu 6.7.2022.
15. 1 2  Helsingin väkivaltaisen katujengin johtohahmo on yli 100 000 seuraajan someräppäri Milan Jaff, joka pahoinpideltiin vankilassa *mtvuutiset.fi*.  8.2.2022. Viitattu 16.3.2022.
16. ↑  Palmén, Tiia: MTV katujengikäräjillä: Milan Jaff ei kyennyt saapumaan oikeuteen – muut syytetyt kiistävät suunnitelman väkivaltaiskusta Kaivohuoneelle *MTV3 Uutiset*.  21.4.2022.
17. 1 2  Räppäri Milan Jaffille yli vuoden ehdoton vankeustuomio törkeästä pahoinpitelystä – potki toista miestä päähän kotibileissä Kotkassa *Yle Uutiset*.  25.3.2022. Viitattu 3.5.2022.
18. ↑  Alanne, Joonas & Mäkinen, Sasu: Hovioikeus alensi korvaussummaa – Milan Jaff tuomittiin törkeästä pahoinpitelystä, motiivina mahdollisesti somevideon tekeminen *Iltalehti*.  5.7.2022. Viitattu 6.7.2022.
19. ↑  Milan Jaffin rikoskumppaniksi syytetty mies on suosittu rap-artisti Cavallini – syytetään tapon yrityksestä *Ilta-Sanomat*.  22.3.2022. Viitattu 22.3.2022.
20. ↑  Alanne, Joonas: Milan Jaff kommentoi syytteitä: "Helppo sanoa, että Milan Jaff teki näin ja Milan Jaff teki näin" – Iltalehti seurasi katujengikäräjiä *www.iltalehti.fi*. Viitattu 22.3.2022.
21. ↑  Karppi, Tiina: Räppäri Milan Jaff vangittiin murhan yrityksestä epäiltynä – katujengien epäillään ampuneen toisiaan kohti *Yle Uutiset*.  31.3.2022. Viitattu 31.3.2022.
22. ↑  Kilpeläinen, Kia: Katujengien jäsenten epäillään yrittäneen ampua toisiaan – Milan Jaff ja kaksi muuta vangittu *Iltalehti*.  31.3.2022. Viitattu 31.3.2022.
23. ↑  Kilpeläinen, Kia: Räppäri Milan Jaff tuomittiin taas – julkaisi hyökkäyksestään videon *www.iltalehti.fi*. Viitattu 28.4.2022.
24. ↑  Tuomiot – Jengipomo Milan Jaff tuomittiin kymmeneksi vuodeksi vankeuteen – Oikeus: Omien "kunniaa" suojeltiin väkivallalla *Helsingin Sanomat*.  31.5.2022. Viitattu 2.6.2022.
25. ↑  Kirsi, Katri & Helpinen, Varpu: Katujengin johtohahmoina pidetyille räppäreille kovat tuomiot: Milan Jaffille kymmenen vuotta vankeutta, Cavallinille yhdeksän *Yle Uutiset*.  31.5.2022. Viitattu 6.7.2022.
26. ↑  Milan Jaff raiskasi 13-vuotiaan, joutuu mielentilatutkimukseen *www.iltalehti.fi*. Viitattu 21.10.2022.
27. ↑  Palkoaho, Milla: Tuomiot | Katujengirikoksista tunnetulle Milan Jaffille lisää vankeutta väkivaltaisesta lapsenraiskauksesta *Helsingin Sanomat*.  5.5.2023. Viitattu 5.5.2023.
28. ↑  MTV:n tiedot: Kirvesmurhaaja heitti kattilallisen kuumaa vesiöljyseosta jengipomo Milan Jaffin päälle vankilassa – pahoinpitelyn tilasi vihollisjengi *mtvuutiset.fi*.  15.2.2023. Viitattu 16.2.2023.
29. ↑
30. 1 2  Ristmeri, Aliisa: Kahnausta kaduilla  23.1.2022. Yle. Viitattu 9.2.2022.
31. ↑  Pudas, Mari: Tällaista on väkivaltaisiin jengeihin kytketty gangsta rap *Iltalehti*.  9.2.2022. Viitattu 12.2.2022.

Aiheesta muualla
----------------

* Milan Jaffin kanava YouTubessa
* Milan Jaff Instagramissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |